Arina Aamir har besøkt over 50 av Oslos skoler. Nå slår hun alarm om den sosiale kontrollen.
– Gutter har vokst opp med en forventning om at de skal kontrollere sine søstre, mødre og i fremtiden sine koner, sier bystyrets yngste representant. Hun mener noe må skje. I valget sist høst fikk 18-åringen tillit av Oslos velgere. Det siste halvåret har Arina Aamir blant annet brukt til å snakke med elever, lærere, skoleledere og minoritetsrådgivere på mange av byens skoler. – Jeg sitter igjen med at sosial kontroll er et enda større problem enn det vi som utenforstående kunne tenkt oss. Og det har vært en betydelig oppgang etter pandemien, sier Høyre-politikeren. På rundreisen har hun fått høre om en rekke problemer knyttet til sosial kontroll, særlig i minoritetsmiljøer. Som barn som er blitt etterlatt i foreldrenes hjemland etter en ferie. Som jenter som plutselig begynner å gå med hijab og må dekke seg til. I samtaler med minoritetsrådgivere på skolen har det så kommet frem at det ikke var av fri vilje. – Jeg tror ikke veldig mange jenter plutselig står opp en dag og tenker at «jeg skal begynne å gå med hijab», uten at hun noen gang har sagt det til vennene sine, illustrerer hun. Aamir sier at det henger sammen med det å komme i puberteten. – Da har du på en måte blitt voksen, og da skal du begynne å dekke deg til. Æreskultur er noe vi fortsatt ser, sier hun. Vil starte med guttene Det er ett område hun mener det er ekstra viktig å ta tak i. – Guttene har mye mer frihet enn jentene. Men guttene har også en form for sosial kontroll, og den blir aldri snakket om. Det mener hun det må bli en slutt på. – Gutter har vokst opp med en forventning om at de skal kontrollere sine søstre, mødre og i fremtiden sine koner, sier hun.  Ifølge henne får dette flere konkrete utslag. – De skal bestemme hvordan de skal gå kledd. Hvis søstrene får en kjæreste, så skal de slå veldig hardt ned på det, mens det er helt greit hvis de selv har det. Når guttene får seg en kone, så er det han som skal være familiens overhode. De skal bestemme hva kona kan gjøre, sier Aamir. Hun tror dette blir en stor byrde for mange gutter. De får et ansvar de egentlig ikke er klare for. – Jeg tror dette kan føre til at noen tyr til den kriminelle veien. Man er vant til at man skal være en tøff person og ta vare på familiens ære. Den æresmentaliteten tar de også med seg i gjengene. Kontrollen mot guttene må det snakkes mer om, mener hun. – For det er ikke før vi snakker om den at det kan bli slutt på den sosiale kontrollen mot jentene, sier hun. Ifølge IMDI finnes det ikke tall på hvor mange som utsettes for negativ sosial kontroll i Norge. De skriver at ny forskning bekrefter at elever med innvandrerbakgrunn er mer utsatt for negativ sosial kontroll på de fleste områder. Aamir vokste selv opp i Stovner bydel i Groruddalen, men på Høybråten skole var elevene med minoritetsbakgrunn i mindretall.  Moren ble født av pakistanske foreldre i Norge. Faren ble født i Pakistan og kom til Norge som barn. Aamir har vært i harde debatter. Hun har gått hardt ut mot islamfiendtlige SIAN. På den andre siden har hun fått sterke reaksjoner fra konservative stemmer i minoritetsmiljøene for uttalelser om sosial kontroll. De viktige rådgiverne Aamir vil at politikerne skal gjøre mer.  Hun har, sammen med blant andre ordfører Anne Lindboe, fått med seg Oslo Høyre på at Oslo kommune skal utarbeide en forpliktende handlingsplan mot negativ sosial kontroll og vold i nære relasjoner. Ett av tiltakene er en meklingsinnstans. Den skal ha en lav terskel for at foreldre og barn snakker sammen. – Da kan man megle i konflikter lenge før det blir grov vold eller grov tvang og kontroll, sier hun. De vil også ha minoritetsrådgivere på alle videregående- og ungdomsskoler med behov i Groruddalen, Gamle Oslo og Søndre Nordstrand. Den rollen gir skolene mer kunnskap om sosial kontroll og hvordan det foregår. – Da kan også elever lettere skjønne at «det som skjer med meg, er ikke greit», sier hun. Aamir tror veldig mange jenter med minoritetsbakgrunn i Oslo er blitt utsatt for sosial kontroll på et eller annet vis.  – Det trenger ikke være så mye, men for eksempel at du ikke får ha en guttevenn eller at du må lyve om noe til foreldrene dine, fordi det ikke er kulturelt akseptert, illustrerer hun. Det kan også være at familien skal være med og bestemme hvem du skal gifte deg med eller sterkt press om hvilket studie du skal ta.
Arina Aamir, bystyrets yngste representant i Oslo, mener sosial kontroll er et større problem enn mange tror. Hun sier at problemet har økt under pandemien. Hun ser at gutter har mer frihet enn jenter, men guttene opplever også sosial kontroll. Guttene forventes å kontrollere sine søstre, mødre og fremtidige koner. Aamir foreslår flere tiltak, deriblant at Oslo kommune skal lage en handlingsplan mot negativ sosial kontroll og vold i nære relasjoner. Hun ønsker også minoritetsrådgivere på alle relevante skoler for å gi mer kunnskap om sosial kontroll.